Þingræður haldnar á Alþingi Íslendinga

Virðulegi forseti. Ég mæli fyrir brtt. frá meiri hluta efh.- og viðskn. sem er á þskj. 550. Efni tillögunnar er að breyta gildistökuákvæði frv., 17. gr. Það er tvennt sem þar er um að ræða. Annars vegar er það atriði sem varðar 3. gr. b í frv. en hún fjallar um nýtingu rekstrartapa. Sá skilningur í umfjöllun nefndarinnar kom fram að þessi grein væri íþyngjandi en samkvæmt gildistökuákvæði frv. eins og það stendur gildir þetta vegna tekna og gjalda 1994 og álagningarskatts 1995. Það þykir ekki góð latína að láta íþyngjandi ákvæði virka aftur fyrir sig og því er lagt til í tillögunum að gildistökuákvæðið verði þannig að ákvæði þetta í 3. gr. b taki fyrst gildi við álagningu skatta árið 1996 vegna tekna og gjalda á árinu 1995. Í annan stað er tillaga um það að koma inn með tvær nýjar málsgreinar sem voru í upphaflega frv. en féllu niður í þeirri brtt. sem var samþykkt hér áðan. Það var fyrir misskilning og því er nauðsynlegt að taka það inn aftur. Varðandi það atriði sem hv. þm. Kristinn H. Gunnarsson fjallaði um í ræðu sinni í kvöld um gildistökuákvæði vegna frádráttar frá tekjum vegna kaupa á hlutabréfum er í rauninni um óbreytt fyrirkomulag að ræða. Túlkun fjmrn. á því ákvæði sem var samþykkt á þinginu fyrir jólin 1992 er nákvæmlega eins og þetta er sett fram í frv. Orðalagið er einungis gert skýrara. Það þýðir með öðrum orðum að hjón sem kaupa hlutabréf fyrir 250 þús. kr. geta dregið 200 þús. kr. frá skatti vegna viðskipta á árinu 1994 og það er það ákvæði sem verið er að lögfesta líka í frv. fyrir 1995 o.s.frv.

Hæstv. forseti. Ég skal ekki tefja tíma hv. þingmanna á þessum tíma sólarhrings en af stakri vinsemd við hæstv. ríkisstjórn hef ég leyft mér að leggja fram brtt. við frv. til laga um ráðstafanir í ríkisfjármálum sem eiga við II. kafla breytingartillagna hv. efh.- og viðskn. Tillagan felst einfaldlega í því að það fari ekki á milli mála að þær húsaleigubætur, sem hér er talað um, séu húsaleigubætur skv. lögum nr. 100/1994, þ.e. húsaleigubætur sveitarfélaganna. Nú er um mikið jafnréttismál að ræða milli byggðarlaga vegna þess að eins og menn vita eru húsaleigubætur heimildarákvæði þannig að ekki greiða öll sveitarfélög húsaleigubætur. Ef þær húsaleigubætur eiga að teljast tekjur en aftur á móti uppbót Tryggingastofnunar sem er oft greidd vegna erfiðrar húsaleigu yrði ekki talin meðal tekna er fólkinu í landinu þar með stórlega mismunað. Svo það fari ekki á milli mála að menn skilji hvað ég er að tala um vil ég aðeins endurtaka það sem ég sagði í dag vegna þess að það var næstum því engin manneskja í salnum, en í örstuttu máli er þetta þannig að skerðist tekjutrygging vegna húsaleigubóta þá skerðist einnig heimilisuppbót og nú krónu fyrir krónu í stað þess að skerðast eins og tekjutrygging áður og þá fellur auðvitað einnig niður sérstök heimilisuppbót. En uppbót á lífeyri hefur sem sagt verið greidd af ýmsum öðrum ástæðum en vegna húsaleigu, einnig vegna lyfjakostnaðar og erfiðleika á allan hátt við að komast af. Þegar uppbótin fer að skerðast vegna húsaleigubóta frá sveitarfélagi fer fólk að missa afnotagjald af útvarpi og sjónvarpi o.s.frv. Ég get ekki láð hv. þm. þó að þeim finnist þetta ekki skemmtileg lesning svo að ég er að hugsa um að treysta því að þeir treysti mér og lesi þá þær tvær ræður mínar, sem ég hef flutt af þessu tilefni. Ég vil aðeins leggja áherslu á það, hæstv. forseti, að ég held að ef þetta næði fram að ganga eins og það liggur fyrir núna mundi mörgum lífeyrisþegum bregða illilega í brún sem færu að fá húsaleigubætur. Ég held að það hafi gerst í dag sem maður er ekki allt of vanur að heiðvirðir hv. þm. fallist á rök þó þau séu ekki skemmtileg og í þessu tilviki hef ég von um það að menn sjái að sér og samþykki tillöguna og ég held að það megi treysta því að það verði til bóta. Annars held ég að hæstv. ríkisstjórn gæti lent í vondum málum rétt fyrir kosningar.

Á þskj. 552 er brtt. frá Guðrúnu Helgadóttur. Þessi brtt. var borin fram við 2. umr. og er að formi brtt. við brtt. Þegar tillagan er nú borin upp við 3. umr. á hún við 12., 13. og 14. gr. frv. eins og það liggur fyrir eftir breytingar á því við 2. umr.

Virðulegi forseti. Þessi tillaga snýst um að gera það alveg ljóst að það séu aðeins húsaleigubætur greiddar frá sveitarfélögum sem ekki eigi að virka skerðandi á tekjutryggingu og sérstaka heimilisuppbót. Það gæti verið að húsaleigubætur væru greiddar frá öðrum sem mundu virka takmarkandi ef þessi tillaga yrði samþykkt. Ég held að það sé þó ekki því að í sömu grein er ákvæði um greiðslur vegna félagslegrar aðstoðar en ef þessi brtt. hefur einhver áhrif, sem ég held að hún hafi ekki, þá hefur hún áhrif til að takmarka rétt bótaþega. Ég þori ekki annað, virðulegi forseti, en að segja nei við tillögunni.